Da den populære og feministiske skuespillerinde Emma Watson for nyligt poserede med delvist bare bryster på forsiden af det amerikanske magasin Vanity Fair, blev hun af mange feminister kaldt både hyklerisk og antifeministisk.

For hvordan i alverden kan man både have flotte bryster og samtidig kæmpe for kvinders frigørelse?

I frie vestlige samfund har vi kvinder – og mennesker generelt – de bedste muligheder for at være dem, vi ønsker at være. Hvad enten vi ønsker at gå med et muslimsk tørklæde eller en kort sommerkjole, har vi friheden til det.

Men i stedet for at hylde kvinders mulighed for at være nøgne eller tildækkede indgår en del af nutidens feminister i stedet i en puritansk og moraliserende kamp mod kvinders frie valg.

Der er bestemt mange vigtige ligestillingskampe i år 2018.

Voldtægt og vold mod kvinder er stadig et kæmpe problem – ikke kun i Vesten, men i særdeleshed i Mellemøsten og Afrika.

Verden over bliver millioner af kvinder stadig udsat for den middelalderlige praksis, som omskæring er. Og her i Danmark får mange unge piger ufrivilligt delt nøgenbilleder på nettet. Der er rigeligt af kampe.

Derfor er det mig en gåde, hvordan man fra nogle feministers side gang på gang fordømmer kvinders eget, frie valg, når de vælger at vise lidt hud. Den kamp er direkte kontraproduktiv.

Den er kontraproduktiv, fordi den med nypuritanisme og skam bekæmper det frisind, som ligestillingskampen bør fremme, og som giver kvinder mulighed for at være dem, de vil, også når de ønsker at være seksuelle væsener, der viser både bryster og numse.

Episoden med Emma Watson er ikke enestående. Da stripklubben Mirage i 2015 reklamerede med en flot kvindenumse på de københavnske busser, lød der et ramaskrig fra Dansk Kvindesamfund, som mente, at reklamen var sexistisk.

I dag bliver billedpornografi af nogle feminister ligeledes opfattet som både klam og bidragende til voldtægtskultur, selv om den netop var symbol på seksuel frigørelse, da den for lidt over 48 år siden blev lovliggjort.

Jeg ville ønske, at man fra feministisk side holdt op med at beskæmme andre kvinder og i stedet hyldede deres forskellighed. At man kæmpede for frisindet og det frie valg – også når Emma Watsons bryster og flotte kvindenumser er involveret.